arbeidsplikt
Store norske leksikon,Jus,Arbeidsrett
Arbeidsplikt er den plikten en arbeidstaker har til å utføre arbeid i overensstemmelse med arbeidsavtalen mellom vedkommende og arbeidsgiver. Arbeidspliktens omfang avhenger ikke bare av arbeidsavtalen, men også av praksis i arbeidsforholdet, av arbeidsmiljølovens bestemmelser om for eksempel arbeidstid, og av tariffavtaler og arbeidsreglement. Arbeidsplikten kan utvides ved uforutsette begivenheter som for eksempel naturulykker, uforutsett sykdom blant andre ansatte og så videre.
Ved lovlig streik er arbeidspliktens omfang for arbeidstakere som ikke omfattes av streiken den samme som ellers. Hvis disse ansatte bare utfører det arbeidet som de ellers er forpliktet til, er de ikke å anse som streikebrytere. Arbeidsledere har dessuten plikt til, under en streik eller annen arbeidsstans, å utføre sitt vanlige arbeid og annet arbeid som arbeidsgiveren anser nødvendig for å hindre at verdier går tapt. Les mer i Store norske leksikon arbeidsavtale arbeidstid streik